રાષ્ટ્રપતિ રામનાથ કોવિંદે ભારતના ચૂંટણી પંચની ભલામણને આધારે દિલ્હી રાજ્યના સત્તાધારી પક્ષ આમ આદમી પાર્ટીના ૨૦ ધારાસભ્યોને લાભના પદના કારણે ગેરલાયક ઠરાવી દેતાં કાયદાની બાબતમાં ભલભલાને સાણસામાં લેતી આમ આદમી પાર્ટીને મોટો ઝટકો લાગ્યો છે. પ્રશાંત પટેલ નામના ઉત્તર પ્રદેશના એક યુવાન વકીલે વર્ષ-૨૦૧૫માં રાષ્ટ્રપતિને પત્ર લખીને જણાવેલું કે દિલ્હીની રાજ્ય સરકારમાં બેઠેલા ધારાસભ્યો ગેરકાયદેસર રીતે લાભનું પદ ભોગવી રહ્યા છે અને તેથી તેમને ગેરલાયક ઠરાવવામાં આવે. રાષ્ટ્રપતિએ આ બાબતની તપાસ અર્થે તેની વિગતો ભારતના ચૂંટણીપંચને મોકલી દીધેલી. આ મામલો અઢી વર્ષની કાયદાકીય પ્રક્રિયા પછી હવે નિર્ણાયક તબક્કે આવ્યો છે.